<classify> JAMII inashauriwa kubadili mtazamo wake katika masuala yanayohusu wanawake na kuhakikisha kila mmoja anajituma na anatengeneza mazingira mazuri ya kufanyia kazi ili kuleta usawa ulio na tija maofi sini na majumbani.Hayo yaliibuka katika mjadala ulioandaliwa na Benki ya NMB wakati wa sherehe za Siku ya Wanawake Duniani iliyobeba ujumbe wa balanceForBetter ambayo ilifanyika katika makao makuu ya ofisi hiyo jijini Dar es Salaam na kuhusisha wafanyakazi wa NMB na maofisa kutoka kampuni za nje.Akiongoza mjadala huo, Mkuu wa Idara ya Rasilimaliwatu, Emmanuel Akonaay wa NMB pamoja na washiriki wote walikubaliana kuwa jamii inaweza kubadili mtazamo katika suala linalohusu uzalishaji ambapo mara kwa mara mwanamke amekuwa akionekana hawezi kuzalisha vizuri na kwa kiwango cha juu katika kampuni ukilinganisha na uwezo alionao mwanamume.Aidha, kuomba ruhusa mara kwa mara kulingana na mazingira yanayowakuta wanawake wengi pamoja na likizo za uzazi zimeonekana kuwa ni kikwazo kwa baadhi ya mabosi wakifikiria kuwa nguvu ya uzalishaji inapungua.Akizungumza katika mjadala huo, mmoja wa wazungumzaji, Mkurugenzi Mwendeshaji kutoka Mfuko wa Kuendeleza Huduma za Fedha FSDT, Irene Mlola alisema si kweli kwamba kuwa katika kipindi cha ujauzito hadi kujifungua, kunarudisha nyuma uzalishaji katika kampuni ama shirika lolote.Akifafanua hilo, Mlola alisema mwanamke anapokuwa katika kipindi cha ujauzito anaweza kufanya kazi kwa ukamilifu na mfululizo bila kupumzika hadi saa sita wakati kwa upande mwingine mwanamume kwa siku nzima anaweza kujikuta anafanya kazi kwa idadi sawa na mwanamke kutokana na kuwa na mapumziko katika siku.Mkurugenzi wa Trademark East Africa Tawi la Tanzania, John Ulanga alisema muda umefika wa kuboresha mazingira ya kazi kwa kila mfanyakazi na ni muhimu kubadili mitazamo juu ya usawa baina ya mwanamke na mwanamume.Ulanga alisema kwa kuzingatia usawa wa jinsia, wameamua kuwapa nafasi wanawake kuzungumza pale ambapo watakapoombwa rushwa ya ngono wakati wanapoomba kazi ama zabuni yoyote ile katika kampuni yao.Ofisa Mkakati na Uwekezaji wa NMB, Caroline Yambesi alisema ni wakati wa kutengeneza mazingira chanya ambayo yatamruhusu mwanamke kuwa huru kufanya kazi zake kama mama na kuwa kama kiongozi kazini kwa kuwa na vyumba ambavyo anaweza akamleta mtoto na kumnyonyesha na hii itasaidia kupunguza ruksa za mara kwa mara ili kumhudumia mtoto au kuenda hospitali.  <topic>: KITAIFA 